钦定古今图书集成/理学汇编/文学典/第006卷 > 容斋随笔 > 《为文论事》
## 钦定古今图书集成/理学汇编/文学典/第006卷 > 容斋随笔 > 《为文论事》

为文论事，当反复致志，救首救尾，则事词章著，览者
可以立决。陈汤斩郅支而功未录，刘向上疏论之，首
言周方叔吉甫诛猃狁，次言齐桓公有灭项之罪，君
子以功覆过。李广利靡亿万之费，捐五万之师，廑获
宛王之首，孝武不录其过，封为列侯；末言常惠随欲
击之乌孙，郑吉迎自来之日逐皆裂土受爵，然后极
“言。今康居国强于大宛，郅支之号重于宛王；杀使者
罪甚于留马，而不烦汉士，不费斗粮，比于贰师，功德
百之。”又曰：“言威武勤劳，则大于方叔、吉甫；列功覆过，
则优于齐桓、贰师近事之功，则高于安远、长罗。而大
功未著，小恶数布，臣窃痛之。”于是天子乃下诏议封，
盖其一疏抑扬援证，明白如此。故以丞相匡衡、中书
石显出力沮害，竟不能夺。不然，衡、显之议，岂区区“一
故九卿”所能亢哉？